Predkladacia správa

Podľa Partnerskej dohody medzi ES a krajinami Afriky, karibskej a tichooceánskej oblasti (AKT), podpísanej 23.6.2000 v Cotonou, krajiny EÚ a AKT sa dohodli na uzavretí nových obchodných dohôd o hospodárskom partnerstve (ďalej len „DHP“), ktoré by mali zabezpečiť dlhodobý rozvoj, hospodársky rast, znižovanie chudoby a integráciu krajín AKT do globálnej ekonomiky. DHP mali byť uzavreté do konca roka 2007.
Plnohodnotnú DHP sa do konca roka 2007 podarilo podpísať iba s 15 štátmi karibskej oblasti, ktoré vytvorili Karibské fórum štátov AKT – ďalej len CARIFORUM (s ďalšími 20 štátmi AKT sa podarilo uzavrieť len čiastkové dohody o obchode s tovarom).
O DHP sa so štátmi CARIFORUM-u rokovalo v súlade s cieľmi stanovenými v dohode z Cotonou a s rokovacou smernicou pre dohody o hospodárskom partnerstve so štátmi AKT prijatou Radou 12. júna 2002. Rokovania sa ukončili parafovaním DHP dňa 16. decembra 2007 iba niekoľko dní pred uplynutím platnosti obchodného režimu stanoveného v dohode z Cotonou (31.12.2007) a výnimky Svetovej obchodnej organizácie (ďalej len „WTO“) vzťahujúcej sa na tento obchodný režim. 
V dôsledku toho boli všetky štáty CARIFORUM-u zaradené na zoznam krajín v prílohe 1 k nariadeniu o prístupe na trh v rámci DHP prijatému Radou 20. decembra 2007, na ktoré sa od 1. januára 2008 vzťahuje ponuka prístupu na trh EÚ bez cla a bez kvót. Ich zaradenie do zoznamu bude trvalé po tom, čo všetky strany ratifikujú DHP. Zabezpečí sa tým jednotný harmonizovaný obchodný režim s EÚ, ktorý poskytne lepší prístup na trh pre všetky štáty CARIRORUM-u vrátane Haiti, ktoré OSN pokladá za najmenej rozvinutú krajinu. 
DHP s Karibským fórom štátov AKT je prvá uzavretá komplexná dohoda o hospodárskom partnerstve. Zahŕňa všetky opatrenia potrebné na vytvorenie oblasti voľného obchodu, ktoré sú v súlade s ustanoveniami článku XXIV GATT z roku 1994. Jej súčasťou je aj hlava týkajúca sa služieb, investícií a elektronického obchodu v súlade s ustanoveniami článku V GATS.
DHP obsahuje aj ustanovenia o uľahčení colného a obchodného styku, o technických prekážkach obchodu, sanitárnych a fytosanitárnych opatreniach, poľnohospodárstve a rybnom hospodárstve, bežných platbách a pohybe kapitálu, hospodárskej súťaži, inovácii a duševnom vlastníctve, transparentnosti vo verejnom obstarávaní, dialógu o finančných otázkach, transparentnosti a osvedčených postupoch v oblasti daňovej politiky, ako aj o environmentálnych a sociálnych aspektoch. Trvalo udržateľný rozvoj sa podporuje aj prostredníctvom účasti občianskej spoločnosti a poslancov v spoločných výboroch a prostredníctvom osobitných konzultačných mechanizmov.
Dohoda obsahuje aj ustanovenia o rozvojovej spolupráci, v ktorých sa stanovujú prioritné oblasti činnosti v rámci vykonávania DHP. Každá samostatná kapitola dohody zahŕňa osobitné oblasti spolupráce a vo vyhlásení o rozvojovej spolupráci sa ustanovuje prepojenie so stratégiou EÚ pre pomoc obchodu a pripomína sa zámer Komisie a členských štátov prispievať do fondu regionálneho rozvoja. 
Inštitucionálne ustanovenia zahŕňajú Spoločnú radu CARIFORUM – ES (ďalej len „spoločná rada“), ktorá dohliada na vykonávanie DHP. Spoločná rada pozostáva zo zástupcov štátov CARIFORUM-u, ako aj členov Rady a Komisie. Spoločnej rade bude pomáhať Výbor CARIFORUM – ES pre obchod a rozvoj. 
Súčasťou DHP je ustanovenie o zavedení komplexného monitorovania vplyvu DHP. Podporí ho ustanovenie parlamentného výboru CARIFORUM – ES, ktorý bude fungovať ako fórum pre členov Európskeho parlamentu a zákonodarných zborov štátov CARIFORUM-u. Okrem toho bude spoločnej rade pri podpore dialógu a spolupráce medzi zástupcami občianskej spoločnosti pomáhať konzultačný výbor CARIFORUM – ES.
Dohoda nadobudne platnosť prvým dňom mesiaca nasledujúceho po mesiaci, v ktorom si strany vzájomne oznámili ukončenie postupov potrebných pre nadobudnutie platnosti.
V dohode sa predpokladá jej predbežné uplatňovanie do nadobudnutia jej platnosti (čl. 243). Môže sa to uskutočniť prostredníctvom predbežného uplatňovania v súlade so zákonmi signatára alebo ratifikáciou dohody. 
Platnosť dohody je časovo neobmedzená.
Dohoda nebude mať vplyv na verejné financie, životné prostredie, na zamestnanosť a podnikateľské prostredie, a preto sa príslušná doložka nevyhotovuje. 
Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. V zmysle článku 7 ods. 4 Ústavy SR je dohoda medzinárodnou zmluvou prezidentskej povahy (hospodárskou zmluvou všeobecnej povahy, zmluvou, ktorá priamo zakladá práva alebo povinnosti fyzických alebo právnických osôb), preto v súlade s článkom 86 písm. d) Ústavy SR podlieha vysloveniu súhlasu NR SR a ratifikácii prezidentom SR. Dohoda má podľa  článku 7 ods. 5 Ústavy SR prednosť pred zákonmi.
Dohoda by mala byť slávnostne podpísaná dňa 23.7.2008 v Bridgetowne (Barbados), avšak tie členské štáty EÚ, ktoré sa nezúčastnia slávnostného aktu podpísania zmluvy budú môcť zmluvu podpísať počas zasadnutia Výboru stálych zástupcov (COREPER2) dňa 16. 7. 2008 v Bruseli.  
Vzhľadom na to, že lehota na prerokovanie dohody podľa vnútroštátnych legislatívnych procedurálnych postupov pred jej podpisom je extrémne krátka a k dispozícii je len text dohody, ktorý ešte neprešiel konečnou jazykovo-právnou korektúrou (konečná verzia textu bude podľa vyjadrenia Európskej komisie k dispozícii až 7-8. júla 2008), dohodu predkladáme na rokovanie vlády SR na odsúhlasenie a splnomocnenie veľvyslanca – stáleho predstaviteľa SR pri Európskej únii na podpis dohody s výhradou ratifikácie s tým, že po podpise dohody bude zmluva opätovne predložená vláde SR a následne bude predložená Národnej rade Slovenskej republiky na vyslovenie súhlasu a na rozhodnutie o tom, že ide o zmluvu podľa článku 7 ods. 5 Ústavy SR, ktorá má prednosť pred zákonmi.
Text dohody spolu s prílohami je veľmi rozsiahly (cca 1500 strán), a preto je k dispozícii len v elektronickej forme.